ส่อง SYNTEC กำไรQ3/60เด่น อัพประมาณการ-ราคาเป็น6.5บ.
SYNTEC กำไร Q3/60 ยังเด่น อัพประมาณการ-ราคาเป้าหมายเป็น 6.5 บ.
12 ต.ค. 2560

บล.เมย์แบงก์ กิมเอ็ง ระบุในบทวิเคราห์วันนี้(12 ต.ค.) ว่า บริษัท ซินเท็ค คอนสตรัคชั่น จำกัด (มหาชน) หรือ SYNTEC ในเบื้องต้นประเมินผลประกอบการไตรมาส3/60จะยังเด่นประมาณ 250 ล้านบาท (-5%เทียบไตรมาสก่อนหน้า, -9%เทียบช่วงเดียวกันของปีก่อน) ชะลอตัวลงเล็กน้อย จากไตรมาสก่อน และ ช่วงเดียวกันปีก่อน  ซึ่งมีฐานที่สูง
โดยผลประกอบการคาดจะยังได้แรงหนุนจากยอดรับรู้รายได้จากงานก่อสร้าง รวมถึงรายได้เซอร์วิสอพาร์ทเม้นท์ที่ยังสูงถึง 2,257 ล้านบาท (-2%เทียบไตรมาสก่อนหน้า, +9%เทียบช่วงเดียวกันของปีก่อน) และ อัตรากำไรขั้นต้นที่ยังอยู่ในระดับสูง 20.2% เทียบกับ 21.1% ในไตรมาสก่อน และ 21.8% ในปีก่อน จากการบริหารจัดการต้นทุนได้ดี
โดย SYNTEC สามารถได้งานใหม่โครงการต่างๆต่อเนื่อง 7,586 ล้านบาท ในช่วง 9 เดือนแรก  เกือบเท่ากับเป้าหมายปีนี้ 8 พันล้านบาท  โดยในช่วงปลายปีมีแนวโน้มจะได้งานใหม่เป็นโครงการ ศุภาลัย ริวา แกรนด์ พระราม 3 มูลค่างานก่อสร้างไม่รวมค่าวัสดุประมาณ 1 พันล้านบาท  ทำให้ SYNTEC ประเมินจะได้งานใหม่ในปีนี้สูงถึง 9,000-10,000 ล้านบาท
ส่วนปัจจุบัน SYNTEC ได้เข้าร่วมประมูลในโครงการต่างๆทั้งหมด 22 โครง มูลค่ารวม 14,116 ล้านบาท  จะช่วยเติม Backlog ที่ครึ่งปีแรกสูงถึง 13,909 ล้านบาท ทำสถิติสูงสุดใหม่ สามารถรองรับรายได้ 2 ปี  ได้ปรับประมาณการเพิ่มขึ้นอีก ประเมินกำไรในปี 2560 เท่ากับ 903  ล้านบาท เติบโต 4%
ส่วนปี 2561 ประเมินแบบอนุรักษ์นิยมโดยให้รายได้โต 5% แต่ให้อัตรากำไรขั้นต้นปรับลดลงเหลือ 16.5% เทียบกับปีนี้ 19.7% ซึ่งจะทำให้กำไรในปีหน้าปรับลดลงเหลือ 798 ล้านบาท ลดลง 12%  โดยยังไม่รวมอัพไซด์ในปี 2561 จะมีกำไรจากการแบ่งขาย โครงการ Eight Thonglor จำนวน 20 ห้อง จะช่วยเพิ่มกำไรก่อนภาษีประมาณ 300 ล้านบาท
จากประมาณการที่ปรับเพิ่มขึ้นและบนฐาน Forward P/E+1SD=13x จะทำให้ราคาเป้าหมายปี 2561 เพิ่มเป็น 6.50 บาท จาก 5.80 บาท  คงแนะนำ TRADING BUY